Il guvier scozês, chel britanic e lis autoritâts europeanis a àn sotscrit un acuardi che al permet ai citadins che a fevelin par gaelic scozês di comunicâ par scrit cu lis istituzions comunitariis te lôr lenghe proprie e di ricevi rispuestis inte stesse lenghe. Il gaelic, che al è fevelât di mancul di 60 mil personis, si zonte duncje al basc, al catalan, al galês e al galizian tra lis lenghis no statâls che si puedin doprâ par comunicâ cu lis istituzions europeanis. I coscj des traduzions a saran cuvierts dal guvier scozês. Il ministri pe culture Mike Russell al à declarât che si trate di un pas indenant impuartant pal ricognossiment dal gaelic in patrie e intal forest.
Font: BBC, 07/10/09
fur_Latn cat_Latn